Beretning 2022 Destination Vadehavskysten

**Indledning**

Vi har allerede glemt det - men det er heldigvis på en god baggrund, da 2022 har været en fantastisk sæson indenfor dansk turisme og også i vores del af landet.

Det er selvfølgelig covid som vi heldigvis har glemt - også selvom de sidste restriktioner først blev fjernet d. 1. februar 2022 og at indrejserestriktionerne til Danmark først fjernedes d. 29. marts 2022.

At vi har glemt det, skyldes at travlheden tog over og det faktum at turisterne kom tilbage, især de udenlandske og de var længe ventede.

I destinationen har der ligeledes været travlt og det er uden tvivl sjovere at arbejde med turisme, når der ikke er stor usikkerhed i verden og restriktioner der skal tages hensyn til. Der har således været fuld fokus på at tiltrække turister og styrke vores partnerskaber og begge dele må siges af være lykkedes.

**Medlemmer og Gæster**

Der har været meget fokus på vores medlemmer - også post covid, hvor vi bl.a. lavede en temperaturmåling ved indgangen til højsæsonen i 2022. Resultatet var en tiltagende optimisme, men hvor det før var covid der skabte bekymringerne var det nu de stigende energipriser og gæsters rådighedsbeløb der havde fået fokus grundet den forfærdelige krig som følge af Ruslands invasion af Ukraine og de udfordringer det har medført i vores samfund.

Om det skyldes en presset økonomi sfa. af covid eller stigende energipriser skal være usagt, men vi oplevede desværre en nedgang i antallet af medlemmer i destinationen fra 2021 til 2022. Faktum er at vi gik fra at have været 172 medlemmer til 112 – dvs. et tab på 60 medlemmer i alt.

Det fordeler sig således:

I Ribe tabte vi 14 medlemmer og gik fra 54 til 41 svarende til et fald på 25%.

Vi mistede 11 medlemmer i Esbjerg hvor vi gik fra 34 til 23. Et fald på 33%.

På Fanø var der i 2021 hele 83 medlemmer og i 2022 hed tallet 48. Det svarer til et fald på hele 43 %.

Alt i alt er det ikke tilfredsstillende og en ærgerlig udvikling, hvor svaret dels skal ses i at virksomheder er ophørt og at økonomien post covid har været presset i branchen, men det gør det ikke alene.

Vi skal derfor stille os selv det spørgsmål om hvorvidt vi får flere med ombord og får vendt udviklingen – især på Fanø, hvor der ikke er lukket 35 virksomheder. Svaret skal nok nærmere ses i at de der tidligere bakkede op om destinationen valgte anderledes i 2022. Det er ikke være tilfredsstillende og vi søger svar herpå og udviklingen er ikke tilfredsstillende – især ikke når Fanø Kommune bidrager som de gør ind i destinationen.

Selvom vi tabte på antallet af medlemmer er det dog en glædelig nyhed at de medlemmer vi har, valgte at opgradere deres medlemsskaber med det resultat at vi faktisk havde en stigende omsætning. Partneromsætning steg faktisk med mere end 30% fra 1.051.000 kr til 1.377.500 kr. Bidragene kommer geografisk fra:

Ribe med kr. 661.000

Esbjerg med kr. 475.000

Fanø med kr. 241.000

Så et fokusområde i 2023 vil være at få Fanø mere integreret og opnå en stigning i antal medlemmer og partneromsætning.

Vi nåede i 2022 i alt 1.523.060 overnattende gæster i destinationen, hvilket er en stigning på 6,2% i forhold til det år vi gerne vil sammenligne os med – nemlig 2019. De 1.523.060 overnattende gæster placerer os størrelsesmæssigt lige midt i feltet af de 19 Danske Destinationer, og det er vi godt tilfredse med, når vi samtidig ved at vi kvadratkilometermæssigt er landets mindste destination. Læg dertil at Ribe har et højt antal endagsturister, som der ikke endnu rapporteres så meget på.

Summa Summarum: Turismen bidrager med liv og omsætning for alle vores aktører, arbejdspladser og kvalitative oplevelser for vores lokale borgere samt en øget omsætning i vores forretninger og turismen har således en enorm betydning for vores 2 kommuner.

**Projekter**

I projektafdelingen har der været fokus på at tiltrække flere turister til området, via projekt ”Power Brand”. Power Brand projektet køres i tæt samarbejde med vores 2 tætte kollegadestinationer, Destination Vesterhavet og Destination Nordvestkysten.

35% af alle overnattende udenlandske gæster i Danmark kommer fra de 3 destinationer her på Vestkysten. Projekt Power Brand har medført kampagner på både det Tyske, Hollandske og Norske marked og Destination Vadehavskysten har via projektmidler fra staten bidraget med 2 mill. kroner samlet set i 2022 på de 3 internationale markeder. Derudover kommer et markedsføringsforbrug på mere end 1 mill. kroner på det Danske marked via midler samlet ind hos partnerne i Vadehavskysten.

Jeg vil i den forbindelse godt sige en tak til alle de partnere store som små der har valgt at være med i den fælles markedsføring og udvikling. Det er jer vi er til for og derfor vigtigt at I fortsat bidrager til fællesskabet så vi kan beholde det store marketingtryk og fortsat være attraktive og tiltrække de mange gæster til netop vores område og dermed til jeres butik.

Af andre projekter med støtte fra staten der er værd at nævne er udviklingsplanen for Rindby Strand på Fanø. Med Vadehavskysten som projektansvarlig fik Fanø Kommune udarbejdet en flot udviklingsplan for Rindby Strand, som udover forslag til infrastruktur og ankomst til Fanø også kiggede på principper for at udvikle Rindby og et eventuelt nyt badehotel. De 6 principper er:

**Koncentrer udviklingen**

**Beskyt og benyt,**

**Øg kvaliteten,**

**Styrk de lokale særkender og kvaliteter,**

**Tænk i flere sæsoner,**

**Sammentænk investeringer – og skab en positiv spiral**

Det bliver spændende at følge udviklingen på Fanø omkring denne udviklingsplan.

I 2021 og 2022 blev der desuden arbejdet på det store dataprojekt. Et projekt der fortsætter i 2023. Det er et stort projekt med store ambitioner og jeg må desværre konstatere at vi ikke er helt så langt som vi havde forventet. Vi fortsætter således arbejdet med Feriestederne og deres mulighed for at få indsigt i hvem, hvor mange og hvornår turisterne besøger os og hvor de kommer fra og vil desuden fortsætte samarbejdet omkring data med både detailhandlen på Fanø, Esbjerg, Bramming og Ribe med det formål at få indsigt i at forstå købsadfærden og mobiliteten blandt de handlende. Det skal desuden nævnes at Teknik og Miljø afdelingerne i kommunerne også får indsigt i Turismens aftryk og bidrag lokalt, herunder brug og belastning af infrastruktur.

Dataprojektet støtter derfor op om mange andre dele med dataplatformen end blot turismen og vi tror fortsat på at data og indsigt kommer til at give os store fordele der i vores fremtidige turismearbejde.

**Fysisk Gæsteservice**

I Ribe flyttede vi turistbureauet fra Torvet 3 og til Ribes Gamle Rådhus. I den forbindelse skal lyde en stor tak til Sydvestjyske Museer, som hjalp med at få det op at stå og ikke mindst deres hjælp til turismeservicen udført i 2022 i Ribe. Vi har draget erfaringer i sæsonen der er gået og har desværre måttet konstatere at behovene for åbningstiderne for turismeservice ikke matchede behovet. Det skyldes at der på Det Gamle Rådhus også bliver udført vielser og disse er ikke foreneligt med turismeservice på samme tidspunkt.

Vores intentioner om en god service stod derfor ikke mål med virkeligheden. Derfor har vi arbejdet på en ny løsning i tæt samarbejde med Ribe Handel og som det er blevet officielt meldt ud, så åbner vi i fælles lokaler i junimåned på Sankt Nikolaj Gade 1. Det er en god og central placering, som også har den fordel at vi får skabt liv i den nedre del af gågaden og gaderne op til. Dette er et godt eksempel på lokalforankring og samarbejde på tværs.

På Fanø åbnede vi i juni 2022 et nyt turistbureau i nyistandsatte lokaler nye på havnen i Nordby i det tidligere ventehus. En Tysk turist der er kommet på Fanø siden 70´erne var med til at klippe snoren sammen med Borgmester Frank Jensen. Igen her har det gode samarbejde med Kommunen og Destinationen vist sit værd. Vi har på Fanø fået en super god placering lige ved færgen, med både betjent og selvbetjent service i en bygning der har sikrer en markant placering for turismeservicen end tidligere.

Derudover udvider vi fortsat antallet af aktører der agerer Turistinspirationer - således at gæsteservicen forbedres hvert år.

**Økonomi**

Der har været skrevet en del om destinationens økonomi eller mangel på samme. Om et øjeblik vil Hans Peter gennemgå vores årsresultat og det er glædeligt at Destinationen på kort tid har fået rettet op på en særdeles skæv økonomisk start.

Som det er fremgået af vores hjemmeside og diverse medier så ender vi ud med et positivt resultat på godt 1,2 mio kr. Det er godt gået og vi kan således endelig præsentere en positiv egenkapital på godt kr. 800.000. Det skal i den forbindelse nævnes at vi i det første leveår landede et underskud på cirka kr. 400.000.

Vi modtog i 2022 et engangsbeløb som tilskud til egenkapital fra Esbjerg Kommune på kr. 1 mill. og det skal de have stor tak for. Desuden modtog vi kr. 200.000 fra Business Esbjerg som vi også gerne vil udtrykke vores tak for.

Med disse tilskud ender vi i 2023 på 2 mill. i egenkapital som har været målet og er det niveau vi skal være på, som forening med det aktivitetsniveau vi har ambitioner om. Det skal pointeres at vi fremadrettet ikke kan eller skal levere overskud i den størrelsesorden, da vores formål ikke er at tjene penge, men at bruge vores midler til at styrke og udvikle turismen. Det flotte resultat betyder at vi allerede 1 år før ventet kan frasige os den kommunale garanti som Fanø og Esbjerg kommuner har givet til at vi kunne opretholde en kassekredit. Jeg ved med sikkerhed at begge kommuner er særdeles tilfredse med lige netop det.

Jeg vil godt takke både Hans Peter og medarbejderne samt bestyrelsen for i fællesskab at have trukket på samme hammel til at nå dette mål væsentligt før tid.

Det er virkelig godt gået!

**Organisationen**

For organisationen har det været et år med store omvæltninger.

1 medarbejder blev i april 2022 overdraget til Sydvestjyske Museer, 2 medarbejdere gik i september på barsel, og 2 medarbejdere gik på pension. Med en organisation på 7 fuldtidsansatte så har det på den korte bane givet lidt udfordringer og en del nye ansigter. Til Mille, Poul Therkelsen og Lars Olsen skal der lyde en stor TAK for indsatsen, og det skal der også lyde til de nye der fra dag 1 har måttet trække fra.

Stor til TAK til Bettina, Mette, Jesper, og senest i det nye år også Rasmus og Anne. Også en TAK til Claus og Hans Peter for indsatsen og for at være det faste element.

TAK vil også jeg rette til bestyrelsen, der vælger at afsætte tid, bidrage med viden og ressourcer til at vi lykkes med vores målsætninger. Det er, for de der ikke måtte vide det en frivillig og ulønnet bestyrelse – så derfor en stor tak for jeres indsats.

Vi vil i destination Vadehavskysten fortsætte med arbejdet med både at tiltrække gæster, søge og bruge viden der skal ligge til grund for de handlinger vi foretager, have en bæredygtig vækst og have et stærkt fællesskab sammen med jer.

Tak for ordet.

Claus Pedersen, formand